Ukutshengisela Kwemuli Zezisebenzi zeHwange Colliery Kungena Kulanga Lesithathu
Ukutshengisela kwabomkabo bezisebenzi zenkampani yamalahle eyeHwange Colliery Company abasebeleminyaka edlula emihlani bengaholi kungene kusuku lwesithathu, ngoLwesithathu bexhaswa ngabantwababo
BULAWAYO — Baze baphumelela ukutshengisela imuli zezisebenzi zeHwange Colliery Company, ngemva kokuthola imvumo kwabebutho leZimbabwe National Army sebeke baliswa ngamapholisa. Imuli ezedlula amakhulu amahlanu ezitshengiselayo eHCCL zibike ukuba sezileminyaka edlula emihlanu zingaholi kodwa amalahle ayathengwa malanga onke njalo amapholisa kade ebavalela ukutshengisela baze baphiwa imvumo ngabebutho. UNkosikazi Thobekile Shoko olomkakhe osebenza eOpen Cast uthi kuyafana lokuthi umkakhe akasebenzi UMnu. Farai Ngwenya owatshiya umsebenzi ngomnyaka ka2012 uthi lokhe watshiyayo kakaze aphiwe imali zakhe azithenjiswayo. Omunye njalo owatshiya uMsebenzi uNkosikazi Doreen Tshuma uthi abantu bazikhethela ukutshiya umsebenzi ngoba bekungasasizi ukuqhubeka. Ethi incwadi zokubaxotsha ezindlini seziyingqwaba ezindlini njalo inkokheli ezikhona kumele zitshiye izikhundla aziphume ngoba sezehlulekile ukusebenza labantu Ababeyizisebenzi zeHCCL sebetholiswe incwadi zokuthi baphume ezindlini zenkampani kodwa bona bathi abasoke bephume baze baphiwe imali zabo kulandela isinqumo somthethwandaba weHigh Court sokuthi batholiswe imali zabo zonke. Ngomnyaka odlule izisebenzi zeHCCL zike zaholiswa impuphu lezitina inkampani isithi ayilamali kodwa izikhulu zenkampani zihleli kamnandi. Bekungela odobha incingo kumawofisi onke eHCCL umsakazo waze waya emoyeni. Abatshengiselayo bathi bazatshengisela konke kuze kulunge.